CELEX: E2017C0036
Language: da
Date: 2017-02-10 00:00:00
Title: EFTA-Tilsynsmyndighedens beslutning nr. 36/17/KOL af 10. februar 2017 om manglende faktisk overensstemmelse med den retsakt, der henvises til i punkt 66n i bilag XIII til aftalen om Det Europæiske Økonomiske Samarbejdsområde (Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF som ændret) og dens gennemførelsesbestemmelser for så vidt angår certifikater udstedt af Hellenic Aviation Training Academy (HATA), og del-66 licenser, der er udstedt på grundlag heraf [2017/457]

16.3.2017   
            
            
               DA
            
            
               Den Europæiske Unions Tidende
            
            
               L 71/20
            
         EFTA-TILSYNSMYNDIGHEDENS BESLUTNING
   Nr. 36/17/KOL
   af 10. februar 2017
   om manglende faktisk overensstemmelse med den retsakt, der henvises til i punkt 66n i bilag XIII til aftalen om Det Europæiske Økonomiske Samarbejdsområde (Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF som ændret) og dens gennemførelsesbestemmelser for så vidt angår certifikater udstedt af Hellenic Aviation Training Academy (HATA), og del-66 licenser, der er udstedt på grundlag heraf [2017/457]
   EFTA-TILSYNSMYNDIGHEDEN HAR —
   
      under henvisning til den retsakt, der er omhandlet i 66n i bilag XIII til aftalen om Det Europæiske Økonomiske Samarbejdsområde (herefter »EØS-aftalen«)
      Europa-Parlamentets og Rådets forordning (EF) nr. 216/2008 af 20. februar 2008 om fælles regler for civil luftfart og om oprettelse af et europæisk luftfartssikkerhedsagentur, og om ophævelse af Rådets direktiv 91/670/EØF, forordning (EF) nr. 1592/2002 og direktiv 2004/36/EF (1) som ændret (herefter »retsakten«),
      som tilpasset EØS-aftalen ved protokol 1 hertil, særlig artikel 11, stk. 2, i retsakten
   
   under henvisning til artikel 5 i afgørelse nr. 3/2012/SC, som Det Stående Udvalg traf den 26. oktober 2012 om procedurerne for de udvalg, der bistår EFTA-tilsynsmyndigheden med dens funktioner i henhold til artikel 3 i protokol 1 til aftalen mellem EFTA-staterne om oprettelse af en tilsynsmyndighed og en domstol,
   efter høring af EFTA-udvalget for transport,
   ud fra følgende betragtninger:
   
               (1)
            
            
               I februar 2014 foretog Det Europæiske Luftfartssikkerhedsagentur (herefter »agenturet«) en inspektion (AIR.EL.02.2014) af luftdygtighedsstandarden hos Den Græske Civilluftfartsmyndighed (HCAA). I forbindelse med denne inspektion blev der konstateret et tilfælde af manglende overensstemmelse, der kan give anledning til sikkerhedsmæssige betænkeligheder, medmindre der foretages en rettidig korrektion (klasse D-afvigelse), jf. Kommissionens gennemførelsesforordning (EU) nr. 628/2013 (2).
            
         
               (2)
            
            
               Den manglende overensstemmelse vedrørte påstået prøvesvindel i den i henhold til del-147 godkendte vedligeholdelsesuddannelsesorganisation, Hellenic Aviation Training Academy (HATA), med godkendelsesnummeret EL.147.0007. Der var sikkerhedsmæssige betænkeligheder som følge af muligheden for, at det personale, der har ansvaret for at certificere vedligeholdelsen af luftfartøjer, har opnået en del-66-licens på grundlag af beviser for anerkendelse udstedt af HATA i henhold til bilag III (del-66) til Kommissionens forordning (EU) nr. 1321/2014 (3), på grundlag af påståede svigagtige aktiviteter, og at certificeringspersonalet udøver rettigheder og kan frigive luftfartøjer efter vedligeholdelse uden at besidde den nødvendige grundlæggende viden om luftfartøjer.
            
         
               (3)
            
            
               Den 26. februar 2014 tilbagekaldte HCAA godkendelsen af HATA og underrettede de kompetente myndigheder i alle medlemsstaterne om muligheden for, at HATA havde udstedt svigagtige beviser for anerkendelse.
            
         
               (4)
            
            
               Den 3. juli 2014 nåede agenturet og HCAA til enighed om en plan for afhjælpende foranstaltninger, herunder bl.a. undersøgelser af beviser for anerkendelse, der er blevet anvendt af medlemsstaternes kompetente myndigheder til at udstede del-66 licenser, og beviser for anerkendelse, der endnu ikke har været anvendt til at opnå del-66 licenser.
            
         
               (5)
            
            
               Den 9. december 2014 offentliggjorde agenturet en Safety Information Bulletin (SIB nr.: 2014-32), hvori det informerede om de sikkerhedsmæssige betænkeligheder i forbindelse med den påståede prøvesvindel i HATA og anbefalede medlemsstaternes kompetente myndigheder konkrete foranstaltninger til at rette op på situationen.
            
         
               (6)
            
            
               I april 2016 foretog agenturet endnu en standardinspektion hos HCAA. I forbindelse med denne inspektion gennemgik agenturet den aftalte plan for korrigerende foranstaltninger og konkluderede, at HCAA ikke havde været i stand til at gennemføre de aftalte foranstaltninger inden de aftalte datoer. I maj 2016 udsendte agenturet derfor i overensstemmelse med artikel 22, stk. 3, i gennemførelsesforordning (EU) nr. 628/2013 en supplerende rapport vedrørende HCAA.
            
         
               (7)
            
            
               Da HCAA ikke havde foretaget tilstrækkelige undersøgelser af HATA til at kunne afdække den svig, som denne organisation angiveligt har begået, og ikke fuldt ud havde undersøgt del-66-licencer udstedt på grundlag af beviser for anerkendelse udstedt af HATA, er der fortsat sikkerhedsmæssige betænkeligheder. Der er betænkeligheder med hensyn til de beviser for anerkendelse, som HATA har udstedt for grundlæggende teoriprøver i de tekniske moduler (modul 7, 11, 12, 13, 14, 15, 16 og 17).
            
         
               (8)
            
            
               I lyset af ovenstående har agenturet anbefalet, at artikel 11, stk. 1, i forordning (EF) nr. 216/2008 ikke længere skal gælde for beviser for anerkendelse af den grundlæggende teoriprøve i tekniske moduler udstedt af HATA og for del-66-licenser udstedt af medlemsstaternes kompetente myndigheder på grundlag af disse beviser for anerkendelse. De kompetente myndigheder bør desuden udføre passende korrigerende handlinger og beskyttelsesforanstaltninger for at undgå sikkerhedsrisici.
            
         
               (9)
            
            
               Den 19. december 2016 besluttede Europa-Kommissionen, at beviser for anerkendelse af den grundlæggende teoriprøve i tekniske moduler udstedt af Hellenic Aviation Training Academy (HATA) i henhold til 147.A.145(a)(4) og tillæg III i bilag IV (del-147) til forordning (EU) nr. 1321/2014, som er indgivet af en ansøger som dokumentation for de kompetente myndigheders udstedelse af en del-66-licens i henhold til 66.B.100 i bilag III (del-66) i nævnte forordning, ikke er i faktisk overensstemmelse med forordning (EF) nr. 216/2008 (4).
            
         
               (10)
            
            
               Som en konsekvens heraf besluttede Europa-Kommissionen også, at del-66-luftfartøjsvedligeholdelsescertifikater udstedt af medlemsstaternes kompetente myndigheder i henhold til bilag III (del-66) til forordning (EU) nr. 1321/2014 på grundlag af beviser for anerkendelse af den grundlæggende teoriprøve i tekniske moduler udstedt af HATA i henhold til 147.A.145(a)(4) og tillæg III til bilag IV (del-147) i nævnte forordning ikke er i faktisk overensstemmelse med forordning (EF) nr. 216/2008.
            
         
               (11)
            
            
               Det er derfor nødvendigt, at EFTA-Tilsynsmyndigheden træffer en tilsvarende afgørelse for så vidt angår del-66 luftfartøjsvedligeholdelsescertifikater udstedt af de kompetente myndigheder i EFTA-staterne, og at EFTA-staterne udfører korrigerende handlinger, der sikrer det nødvendige niveau for sikkerhed under de givne omstændigheder.
            
         
               (12)
            
            
               Som fastsat i artikel 11 forordning (EF) nr. 216/2008 skal EFTA-staterne have meddelelse om en afgørelse, der træffes af EFTA-Tilsynsmyndigheden om anerkendelse af de pågældende certifikater og om de korrigerende handlinger og beskyttelsesforanstaltninger, der skal udføres af de kompetente myndigheder —
            
         VEDTAGET DENNE BESLUTNING:
   Artikel 1
   Anvendelsesområde
   Følgende er ikke i faktisk overensstemmelse med forordning (EF) nr. 216/2008 og gennemførelsesbestemmelserne dertil:
   
                
            
            
               Del-66-luftfartøjsvedligeholdelsescertifikater udstedt af de kompetente myndigheder i henhold til bilag III (del-66) til Kommissionens forordning (EU) nr. 1321/2014 på grundlag af beviser for anerkendelse af den grundlæggende teoriprøve i tekniske moduler udstedt af Hellenic Aviation Training Academy i henhold til 147.A.145(a)(4) og tillæg III til bilag IV (del-147) i nævnte forordning.
            
         Artikel 2
   Korrigerende handlinger
   1.   EFTA-staternes kompetente myndigheder, der har udstedt del-66-licenser på grundlag af beviser for anerkendelse af den grundlæggende teoriprøve i tekniske moduler udstedt af HATA, foretager inden for tre måneder efter meddelelsen af denne afgørelse en fornyet vurdering af hver af de pågældende del-66 licenser, og tager derved, med forbehold af den foreliggende beslutning, hensyn til anbefalingerne i Safety Information Bulletin EASA SIB nr.: 2014-32 i dens seneste version, der blev udgivet af agenturet den 9. december 2014.
   2.   Når den fornyede vurdering er gennemført, gør EFTA-staternes kompetente myndigheder følgende:
   
               a)
            
            
               såfremt det er berettiget i henhold til artikel 1, begrænser, suspenderer eller tilbagekalder de del-66-licensen i overensstemmelse med 66.B.500 i bilag III (del-66) i fornødent omfang og
            
         
               b)
            
            
               meddeler under alle omstændigheder EFTA-Tilsynsmyndigheden og agenturet resultaterne af den fornyede vurdering.
            
         Artikel 3
   Ikrafttræden
   Denne afgørelse er rettet til EFTA-staterne og træder i kraft på dagen for offentliggørelsen.
   
      Udfærdiget i Bruxelles, den 10. februar 2017.
      
         
            På EFTA-Tilsynsmyndighedens vegne
         
         Helga JÓNSDÓTTIR
         
            Medlem af kollegiet
         
         Carsten ZATSCHLER
         
            Direktør
         
      
   
   
      (1)  EUT L 79 af 19.3.2008, s. 1.
   
      (2)  Den retsakt, der er nævnt i punkt 66qa i bilag XIII til EØS-aftalen (Kommissionens gennemførelsesforordning (EU) nr. 628/2013 af 28. juni 2013 om Det Europæiske Luftfartssikkerhedsagenturs arbejdsmetoder ved standardinspektioner og overvågning af anvendelsen af bestemmelserne i Europa-Parlamentets og Rådets forordning (EF) nr. 216/2008, og om ophævelse af Kommissionens forordning (EF) nr. 736/2006 (EUT L 179 af 29.6.2013, s. 46)).
   
      (3)  Den retsakt, der er nævnt i punkt 66q i bilag XIII til EØS-aftalen (Kommissionens forordning (EU) nr. 1321/2014 af 26. november 2014 om vedvarende luftdygtighed af luftfartøjer og luftfartøjsmateriel, -dele og -apparatur og om godkendelse af organisationer og personale, der deltager i disse opgaver (EUT L 362 af 17.12.2014, s. 1)).
   
      (4)  Kommissionens afgørelse (EU) 2016/2357 af 19. december 2016 om manglende effektiv overholdelse af Europa-Parlamentets og Rådets forordning (EF) nr. 216/2008 og dens gennemførelsesbestemmelser for så vidt angår certifikater udstedt af Hellenic Aviation Training Academy (HATA) og del-66-licenser udstedt på grundlag heraf (EUT L 348 af 21.12.2016, s. 72).